  Виталий Пронин «Удмурт кенешлэн» толон ортчем Пичи кенешаз берло аръёсы ужамзылы йылпумъянъёс лэсьтӥзы ваньзы сямен удмурт огазеськонъёс.Удмурт нылкышно кенеш тодматӥз семьяосын но анайёсын, нылпи садъёсысь пиналъёсын ужаменыз, «Дэмен» - пӧртэм удмурт концертъёс, конкурсъёс радъяменыз, Кам сьӧр удмуртъёслэн огазеяськонзы - Элен вӧсь но бадӟым фестивальёс ортчытъяменыз. Ваньмыз сямен ужрадъёс туж кулэ луо, яркыт ортчо. Озьы ке но, сюлмаськонъёс уг кулэсмо, удмурт кылэз дышетӥсь пиналъёслэн лыдзы кулэсме.«Удмурт Кенешлэн» Яр ёросысь ёзэныз кивалтӥсь Валентина Дементьева меӵак вераз:- Мынам ушъяськеме уг поты. Ёросамы 12 школа кылиз на, пӧлысьтыз 5-яз гинэ удмурт кылэз дышето. 2-зэ та школаосты, оптимизация карыса, ворсаны малпало ни. Озьыен, кылёз 3-ез гинэ… Удмурт школаосты утён пумысен трос вераськом, но уробомы али но интыяз сылэ. Эшшо: 12 садик пӧлысь 1-ез гинэ удмурт. Удмурт конкурсъёсы удмурт сямен вераськыны быгатӥсь пиналъёсты туж секытэн утчаськом. Неужто мукет ёросъёсын сыӵе сюлмаськонъёс ӧвӧл?Пичи кенешын пукисьёс огыр-бугыр ӧз каре ке но, валамон вал: югдур котькытын малпаськытӥсь. Тани «Удмурт Кенешлэн» Ува ёросысь ёзэныз кивалтӥсь Геннадий (?) Сидоров но ӧз шумпотты. Ёросазы вань улӥсьёс пӧлысь 41 процентэз удмуртъёс ке но, 29 школа пӧлысь 6-яз гинэ удмурт кылэз дышето! Сыӵе бадӟым, тып-тып ёросэз малпаса, таӵе югдур воксё валантэм… Та пумысен мылкыдзэ вератэк ӧз чида «Удмурт Кенешлэн» кивалтӥсез Игорь Семёнов но. Кенешчиослы со шаплыгес кариськыны куриз, кытын мар лэсьтыны луэ, чаклано. Теги: анайкыл Удмурткенеш Удмуртнылкышнокенеш школаос  